Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum u għada se jiltaqgħu flimkien f'Brussell mijiet ta' produtturi ewlenin ta' films, rappreżentanti mill-industrija u dawk li jfasslu l-politika biex jeżaminaw l-isfidi u l-opportunitajiet għall-quddiem fis-settur awdjoviżiv tal-Ewropa, inkluż il-futur tal-programm MEDIA tal-UE, li din is-sena se jagħlaq 25 sena. Andrus Ansip, il-Viċi President tas-Suq Uniku Diġitali, qal: "Il-programm MEDIA wassal il-Films Ewropej lil telespettaturi ġodda lil hinn mill-fruntieri, fiċ-ċinemas, fil-festivals, fl-iskejjel kif ukoll online. Irridu nibnu fuq dan is-suċċess u nkomplu ħidmitna biex niżguraw li l-Ewropej, speċjalment il-ġenerazzjoni diġitali żagħżugħa, ikollhom aċċess għal offerta legali wiesgħa u diversa ta' kontenut awdjoviżiv. Dan jimxi id f'id mal-isforzi tagħna biex niġġieldu kontra l-piraterija.” Il-Viċi-President Ansip se jagħmel diskors waqt l-avveniment Il-programm MEDIA jagħlaq 25 sena: Ninvestu fil-kreattività, Nibnu l-futur għada fid-9:30 CET. Günther H. Oettinger, il-Kummissarju għall-Ekonomija u s-Soċjetà Diġitali, qal: "Bil-programm MEDIA, ngħinu lill-oriġinaturi jiżviluppaw, jikkoproduċu, jiddistribwixxu u jippromwovu x-xogħlijiet artistiċi tagħhom. Dan jikkostitwixxi għodda Ewropea essenzjali għall-kompetittività tas-settur awdjoviżiv. Aħna nemmnu f'kontenut ta' kwalità għolja u innovattiv, u għandna ngħinuh jirnexxi fis-Suq Uniku Diġitali.” Il-Kummissarju Oettinger se jagħmel diskors waqt l-avveniment illum fid-9:45 CET. Tibor Navracsics, il-Kummissarju tal-UE għall-Edukazzjoni, il-Kultura, iż-Żgħażagħ u l-Isport, qal: "L-oriġinaturi tal-Ewropa huma mexxejja dinjin. U l-programm tal-UE Ewropa Kreattiva huwa kruċjali sabiex ikun żgurat li jibqgħu jipproduċu kontenut tal-ogħla kwalità li jilħaq udjenza fuq firxa wiesgħa. Aħna se nkomplu nappoġawhom, anki b'għodod innovattivi bħalma hi l-Faċilità ta' Garanzija għas-Settur Kulturali u Kreattiv li tgħin lill-SMEs f'dawn l-oqsma biex ikollhom aċċess għall-iffinanzjar.” Il-parteċipanti se jieħdu sehem f'konversazzjonijiet, f'masterclasses kif ukoll f'ħames bordijiet differenti. Dawn se jkollhom diretturi tal-films prominenti bħal Sir Alan Parker (mir-Renju Unit), Jaco Van Dormael, Jean-Pierre u Luc Dardenne, Michaël R. Roskam (mill-Belġju), u Tomasz Wasilewski (mill-Polonja), kif ukoll rappreżentanti tal-industrija bħal Christophe Tardieu (id-Direttur tas-Centre National du Cinéma - CNC), Ignacio Perez Dolset (il-fundatur ta' Ilion Animation Studios), Rikke Ennis (is-CEO ta' TrustNordisk) u Peter Aalbaek (il-kofundatur ta' Zentropa) Wirjiet ta' filmati se jiġu organizzati waqt iż-żewġ serati. Matul l-avveniment, il-parteċipanti se jesploraw ideat ġodda (bħall-esperjenza taċ-ċinema immersiva, fejn l-ispettaturi jħossuhom parti mill-film) kif ukoll forom innovattivi ta' kollaborazzjoni kummerċjali u aċċess aktar wiesa' għall-kontenut. Id-diskussjonijiet se jgħinu biex jiddefinixxu l-viżjoni futura u d-direzzjoni strateġika tal-programm MEDIA wara l-2020. Kwistjonijiet ewlenin li se jiġu diskussi: Il-programm MEDIA jagħlaq 25 sena Sa mit-tnedija tiegħu fl-1991, il-programm MEDIA tal-UE, li jifforma parti mill-Programm tal-UE Ewropa Kreattiva għas-setturi kulturali u kreattivi, appoġġa t-trasformazzjoni kontinwa tal-industrija awdjoviżiva u ppromwova l-kollaborazzjoni kreattiva transfruntiera. Dan investa 'l fuq minn EUR 2.4 biljun f'kontenut Ewropew, fid-diversità kreattiva u kulturali, għen fl-iżvilupp ta' eluf ta' films, kif ukoll fid-distribuzzjoni u fil-promozzjoni internazzjonali tagħhom. Stabbilixxa rabtiet bejn il-professjonisti u pprovda taħriġ ta' kwalità għolja ta' eluf ta' produtturi, diretturi u xeneġġjaturi. Issa, 25 snin wara, l-industrija awdjoviżiva qed tiffaċċja l-isfidi li tibqa' innovattiva, filwaqt li ssir aktar kompetittiva u tilħaq udjenzi ġodda u fuq firxa aktar wiesgħa f'Suq Uniku Diġitali. Il-Forum Ewropew tal-Films Il-konferenza tal-lum u ta' għada hija inkwadrata fi ħdan il-Forum Ewropew tal-Films (EFF), li huwa pjattaforma mnedija mill-Kummissjoni Ewropea fi Frar 2015 biex tiffaċilita d-djalogu bejn il-professjonisti tal-industrija u dawk li jfasslu l-politika. Minn dak iż-żmien, ġew organizzati diversi avvenimenti tal-EFF minn Berlin sa Cannes, minn Venezja sa Annecy, minn Tallinn sa Amsterdam. L-avvenimenti EFF għenu biex jiffurmaw id-dibattitu u jressqu flimkien l-atturi tul il-katina tal-valur kollha biex jiddiskutu kwistjonijiet li jinkludu t-trawwim tat-talent u tal-kreattività, l-ilħiq ta' udjenzi ġodda, l-innovazzjoni diġitali u mudelli ġodda ta' ffinanzjar. Id-diskussjonijiet se jgħinu fit-tfassil tal-programm MEDIA wara l-2020. Il-kompetizzjoni tal-vidjos Biex tiċċelebra l-25 anniversarju tal-programm MEDIA, il-Kummissjoni se tniedi wkoll kompetizzjoni fil-bidu tal-2017 sabiex iżżid l-għarfien dwar il-programm fost ġenerazzjoni ġdida ta' nies li jħobbu l-films u t-TV. Ir-rebbieħa li jistgħu jagħrfu l-films iffinanzjati mill-programm MEDIA f'dan il-vidjo se jingħataw l-opportunità li jattendu l-Festival tal-Films ta' Cannes fl-2017 u jiltaqgħu ma' professjonisti magħrufa tal-films u tat-televiżjoni. Jiem taċ-Ċinema fi Brussell - L-Ewropa tħobb iċ-ċinema. Iċ-ċinema tħobb l-Ewropa L-avveniment fil-25 anniversarju tal-programm MEDIA qed iseħħ bħala parti mill-Jiem taċ-Ċinema fi Brussell. Il-festival din is-sena jiffoka fuq iċ-ċinema Ewropea u se juri madwar għoxrin film. B'films ġodda bħal United States of Love ta' Tomasz Wasilewski u Caini ta' Bogdan Mirica, u xogħlijiet ippremjati oħrajn, anqas reċenti ta' Jaco Van Dormael u tal-Dardenne Brothers, il-Jiem taċ-Ċinema fi Brussell ifittxu wkoll li jibnu pont bejn l-imgħoddi, il-preżent u l-ġejjieni taċ-ċinema. Għal aktar informazzjoni Mistoqsijiet u tweġibiet dwar il-programm MEDIA MEDIA jagħlaq 25 sena: L-avveniment Ninvestu fil-kreattività, Nibnu l-futur, fiċ-ċentru tal-arti ta' Brussell (BOZAR) - il-programm Il-Forum Ewropew tal-Films Ninvestu fil-kreattività: Il-25 anniversarju tal-programm MEDIA jiġi ċċelebrat fil-festival tal-films ta' Cannes (stqarrija għall-istampa, it-13 ta' Mejju 2016) Skedi tal-pajjiżi dwar il-programm MEDIA Skeda informattiva dwar il-programm MEDIA Skeda informattiva dwar eżempji ta' films appoggati mill-programm MEDIA Skeda informattiva dwar l-iskemi ta' ffinanzjar tal-programm MEDIA Faċilità ta' Garanzija tas-Setturi Kulturali u Kreattivi Vidjos Fil-midja soċjali # MEDIA25 #Is-SuqUnikuDiġitali @MEDIAprogEU @europe_creative Il-paġna Facebook fuq Ewropa Kreattiva